اقر واعترف انا زنزانة بنت ام زنزانة ، اني كنت بلعب ف الحارة، وكنت اخر شقاوة ، بس من غير اذية لحد، الا لما كنت مضطرة للدفاع..... الوحيدة من بين اخواتى تقريبا اللي لعبت ف الحارة، اختي الكبيرة كانت مصرة ان اللعب ف الحارة دا لعيال الشوارع والعيال الياي البيئة، و العيال الحوارجية (مش اخوانجية)، بس كانت بتكتفي بالفرجة م البلكونة عليا وانا بلعب، اخويا كان منافسي أحيانا ف الشارع علي مناطق النفوذ، واللعب، وكمان ع منصب الزعيم، الحاجة الوحيدة اللي كان ميقدرش يسد فيها قدامي كانت لعب الكرة، هو حجمه مش ضخم بس حركته بطيئة، انا كنت أد الكف وادخل من بين رجلين ميه والف بالكرة، وكل مرة كانت الخناقة التقليدية، فريق الكرة ف الحارة والحواري المحيطة كان يصر انى انزل شوط الاول وهو التاني، بذريعة أنى عيلة ومفعوصة، وهطلع بدري م اللعب، دا بس عشان يقتنع ،و ف الغالب مكنش بيبقي في شوط تانى، يا تقوم خناقة ، وانا افك من الماتش، او نغير الخطة ونقلب علي لعب بليي، وف لعب البلي كنت بحب انشن ع البلي السادة اللي مش ملون، ليه معرفش؟